
			Per a la Cristina,

			perquè conèixer-la i viure amb ella

			 és el més important que m’ha passat a la vida

		
		

	
		
			Presentació

			 

			 

			Quan un poble s’aixeca dret, no cal amenaçar, perquè l’amenaça millor és la seva actitud... Quan es va de debò, l’amenaça és un senyal de debilitat, i hem d’anar de debò.

			 

			Carta de Pere Corominas a Enric Prat de la Riba, 

			10 d’octubre de 1913

			 

			Des de fa cinc anys els catalans vivim una situació política tan excepcional com inesperada. Realment cap analista, ni tampoc cap historiador, podria preveure que a començament de l’any 2016 ens trobaríem en un moment de tanta complexitat política com l’actual. Crec que no tots els nostres conciutadans són prou conscients que realment estem davant d’una cruïlla històrica de gran transcendència, com feia segles que no es produïa.

			El moviment que reivindica el dret dels catalans a poder decidir lliurement el futur ha protagonitzat unes mobilitzacions polítiques extraordinàries i ha assolit una consistència i una força considerables, impensables fa tan sols una dècada. Una força, tal vegada, encara insuficient per assolir els objectius finals, però prou gran per marcar el ritme polític i per dur la iniciativa malgrat les resistències, els obstacles i les incomprensions de tota mena amb què es troba. Ens esperen, sens dubte, uns anys —desitjaria que fossin pocs— tan o més moguts i conflictius que els precedents. 

			Un moment tan apassionant i embrollat com aquest provoca, lògicament, perplexitats, dubtes i pors a una part dels nostres conciutadans. Encara són molts els qui es pregunten com s’ha arribat a aquesta situació i què ha portat a aquest desacord entre una bona part dels catalans i els governs i les institucions polítiques espanyoles.

			Si per intitular aquest llibre hem recuperat unes frases de l’escriptor i polític Pere Coromines de fa més d’un segle, és per assenyalar dues coses; que la causa dels catalans té una llarga i complexa història i que precisament aquesta experiència del passat ens obliga avui a prendre’ns amb el màxim de fermesa i rigor el moviment iniciat fa uns pocs anys, perquè ara no podem afluixar, hem d’anar de debò.

			De la lectura d’aquest llibre, se’n desprèn una primera lliçó: després de més dos segles de règim liberal i gairebé de quatre dècades de sistema democràtic, el desig de diverses generacions de catalans de voler sentir-se realment còmodes i reconeguts dins l’Estat espanyol no ha reeixit. És una realitat dura haver de constatar que el sistema polític de la Transició ha fallat i que avui és molt insatisfactori i està obsolet. En efecte, el règim constitucional iniciat l’any 1978 no ha evolucionat com alguns esperàvem, en el sentit de reconèixer la pluralitat nacional existent dins l’Estat espanyol i de renunciar clarament a les pràctiques uniformistes i centralitzadores. Tres dècades llargues d’autonomia ens han portat a una Generalitat vigilada pel govern de Madrid i pels tribunals espanyols, a una administració catalana amb atribucions laminades i a una greu i injusta insuficiència fiscal. Que avui, en ple segle XXI, la llengua catalana encara no pugui ser emprada lliurement al Congrés dels Diputats pels representants de Catalunya no sols és una vergonya política i un greu afront als nostres drets, sinó tot un símbol de com les forces polítiques espanyoles contemplen l’anomenada «qüestió catalana». Se’ns tolera, sí, però sempre que acceptem una permanent inferioritat i subordinació. La famosa «conllevancia» propugnada per Ortega y Gasset fa més de vuitanta anys, continua sent l’actitud predominant en els polítics espanyols, quan no el descarat menyspreu.

			L’anàlisi històrica pot ajudar a comprendre els orígens i la natura d’aquest llarg enfrontament entre la ciutadania catalana i les institucions polítiques espanyoles i també pot explicar els factors que han provocat la recent crisi política. Aquesta és, de fet, la intenció bàsica del present llibre: reflexionar, des d’una perspectiva històrica, sobre com s’ha configurat aquest plet polític, ja des dels inicis de la societat contemporània, al segle XIX, fins a arribar a l’actualitat del segle XXI. Evidentment, hem posat un especial èmfasi en la més detallada explicació del que ha passat en aquests apassionants darrers anys.

			La present obra reuneix, així, escrits meus publicats a diferents llocs al llarg d’una dècada. Uns són textos relativament llargs i més elaborats, i de fet són productes que podem qualificar de més acadèmics. Els altres, en canvi, són textos curts i de caràcter clarament periodístic. Els primers analitzen etapes històriques més llunyanes, dels segles XIX i XX, són el fruit de la meva pròpia recerca i de la reflexió històrica i van ser presentats a congressos o col·loquis, o són conferències, o es van publicar en obres de caràcter acadèmic. A grans trets se centren en l’anàlisi del lloc i del paper dels catalans en la política espanyola contemporània i del sorgiment i l’actuació del moviment catalanista, tot repassant les seves propostes, oportunitats i frustracions.

			Els textos publicats a la premsa, en canvi, són molt més conjunturals i, en general, analitzen qüestions o moments concrets. Hi ha, però, alguns articles curts que també tracten temàtiques referents al segle XIX o al XX, però sovint també aquests estan escrits en funció d’interessos o preocupacions del present. De tota manera, la gran majoria dels articles publicats a la premsa inclosos en aquest llibre analitzen situacions del temps present, del segle XXI. En conjunt hem seleccionat set textos llargs i quaranta articles curts. Aquests darrers han estat publicats a diferents diaris, preferentment a La Vanguardia i ARA, en el curs dels passats cinc anys. Espero que el conjunt d’aquests textos serveixi als lectors per disposar de més elements d’informació per tenir una millor comprensió del que ha passat a Catalunya i del per què hem arribat on som.

			Aquest llibre és, en gran manera, una iniciativa de Laura Álvarez i Carlos Martínez, editors de Rosa dels Vents, que me’l van proposar fa uns mesos. Sense el seu interès i dedicació professional no hauria estat possible confegir-lo i publicar-lo en tan breu temps.

			 

			BORJA DE RIQUER, 

			Valldoreix, febrer del 2016

		
		

	
		
			Primera part

		  

			El passat.
Unes relacions difícils (segles XIX i XX)

			 

		
			

			Els set textos llargs que inicien la primera part del present llibre tenen la pretensió d’oferir una síntesi històrica sobre les causes i les característiques del sorgiment de l’anomenada «qüestió catalana» durant el segle XIX, i també explicar els camins i els projectes del catalanisme polític, ja durant el segle XX. Els sis articles més curts que segueixen també estan centrats en l’explicació d’episodis referents a aquests dos segles.

		

	
		
			Les relacions Catalunya-Espanya

 i el catalanisme[1] 

			 

			
			L’any 1960, Jaume Vicens, a la segona edició de Notícia de Catalunya, introduïa tot un nou capítol intitulat «Els catalans i el Minotaure»,[2] on tractava, en un to assagístic, les relacions dels catalans amb el poder espanyol —identificat amb la figura mitològica del minotaure—. L’historiador gironí tornava a plantejar algunes de les conclusions ja presentades un parell d’anys abans al seu Industrials i polítics del segle XIX. Precisament a aquest llibre, Vicens havia sostingut la tesi que «durant el segle XIX Catalunya esgotà ben bé dues generacions en l’objectiu —gairebé obsessionant— de fer d’Espanya una cosa distinta», i considerava que «fins finals del Vuitcents [...] els catalans no es retrobaren ells mateixos».[3] Realment, en el mig segle llarg que ha passat des que Vicens plantejà aquesta qüestió la historiografia catalana ha discutit força i la tesi vicentina ha esdevingut una qüestió central en bona part dels estudis sobre els segles XIX i XX. Les relacions entre Catalunya i Espanya són encara avui un dels principals temes de debat historiogràfic i polític. 

			El present text adopta bàsicament el caràcter d’assaig i de reflexió sobre aquesta qüestió. Per tant, no hi trobareu les aportacions d’una nova recerca, ni tampoc un detallat estat de la qüestió historiogràfica, ni tant sols una revisió dels debats historiogràfics espanyols i catalans, tot i que, lògicament els tenim presents.[4] I pel que fa a l’àmbit cronològic, malgrat que el més lògic hauria estat tractar tant el segle XIX com el XX, penso que aquesta seria una ambició excessiva i hauré de limitar-me al vuit-cents.

			Les meves són unes reflexions que tenen la voluntat d’incitar a la discussió, de provocar debat, tot plantejant interrogants i suggerint hipòtesis. De fet, tot l’assaig parteix de formular diverses preguntes: per què fou tan complexa i, finalment, tan conflictiva la inserció dels catalans dins del món polític espanyol del segle XIX?; quines foren les causes i les raons de la seva reduïda presència i de l’escassa influència en la política espanyola?; quins foren els camins que possibilitaren el «retrobament» dels catalans amb ells mateixos? En aquest text començaré per tractar primer de les relacions polítiques entre Catalunya i Espanya al segle XIX i després miraré de plantejar els camins de construcció del catalanisme polític.

			Continuem amb més preguntes: com fou que dins del territori més dinàmic de l’Espanya del vuit-cents acabés predominant la sensació de no tenir influència en els mecanismes del poder polític de l’Estat?; per què era tan general el convenciment dels catalans de no haver tingut capacitat d’influir en el model econòmic espanyol?; com fou que «los intereses de la Corte» —com deia Manuel Duran i Bas— eren tan diferents dels de Catalunya?; per què en els ambients empresarials de Catalunya hi havia la sensació que l’administració espanyola era tan ineficaç que esdevenia un obstacle per al desenvolupament del país?; i, finalment, per què amplis sectors de la societat catalana se sentien poc identificats amb la imatge de la nació espanyola que hom volia divulgar oficialment? A l’hora d’intentar respondre aquestes preguntes potser no seré gaire original atès que em ratificaré, amb matisos i precisions, en les tesis que alguns historiadors catalans defensem des de fa temps. Lògicament, el fet que avui disposem de recerques i aportacions valuoses que coincideixen, a grans trets, amb les apreciacions que sostenim, serveix per enriquir, precisar i matisar les presents reflexions.

			Tractaré, primerament, dels catalans i el poder polític espanyol al segle XIX, i més concretament de l’actuació dels seus representants dins dels límits de la legalitat constitucional, bàsicament a les Corts i al Senat. I després analitzaré com alguns catalans intentaren aprofitar conjuntures de crisi espanyola per tal d’intentar modificar el règim espanyol, sobretot en aspectes de caràcter polític, administratiu i de model econòmic. I, finalment, exposaré com el catalanisme polític esdevingué, després de notables frustracions dels projectes espanyols de diverses generacions de catalans, una alternativa al model d’Estat i al funcionament polític, i també una mostra de refús a la nacionalització espanyola. No podré tractar la temàtica del desenvolupament de la catalanitat, dels sentiments d’identitat, ni de les formes ni dels resultats del procés de nacionalització espanyola a Catalunya, atès que aquesta qüestió tan fonamental, és llarga, complexa i polèmica per tractar-la aquí.

			 			

			 

			ELS CATALANS I EL PODER POLÍTIC ESPANYOL AL SEGLE XIX

			 

			Caldria que s’estudiés millor el lloc i la imatge de Catalunya i dels catalans dins la historiografia espanyola des del mateix segle XIX fins a l’actualitat. I en particular com s’analitzen els conflictes i les tensions sorgides a Catalunya i que desestabilitzen la política espanyola. Tinc la impressió que dins d’aquesta historiografia hi ha una visió hegemònica que encara avui tendeix a analitzar els canvis polítics del XIX bàsicament com a pugnes entre diferents partits i grups que aspiren al poder polític a Madrid; és a dir, enfrontaments entre les elits polítiques i econòmiques diguem-ne «centrals» en els quals la «perifèria» no té res a dir ni a fer. I també penso que els historiadors espanyols, a grans trets, donen per consolidat no sols el règim liberal centralista, sinó també la mateixa nació espanyola, ja a mitjan vuit-cents.[5]

			A Espanya ha predominat una historiografia que, amb excepcions, interpreta com a un signe de progrés les estabilitats polítiques aconseguides per les successives restauracions conservadores que liquidaven les etapes de major obertura política. Cal tenir present que a aquestes etapes d’obertura (1820-1823, 1840-1843, 1854-1863 i 1868-1873) si bé hi havia una major conflictivitat social i política, eren els moments en què eren possibles els canvis de debò. Les tesis del vell academicisme conservador interpreten aquestes conjuntures com a situacions caòtiques, plenes d’aventures, de projectes utòpics i amb una extrema ingovernabilitat. També aquests postulats manifesten un menyspreu envers els plantejaments historiogràfics catalans sorgits de les investigacions al voltant dels problemes creats a Catalunya pel seu diferent grau de desenvolupament econòmic i per la diferent natura de les relacions i dels conflictes socials. Així, la successió d’acords i desacords entre certs sectors de la societat catalana i les elits de poder de Madrid que es produeixen al llarg del vuit-cents no han estat mai objecte d’una especial consideració per aquesta historiografia. Ja a mitjan del mateix segle XIX dins la historiografia liberal espanyola predominarà la visió que Catalunya era un país de la perifèria «emprenyadora» que havia esdevingut el problema territorial més greu d’Espanya, juntament amb Cuba. Catalunya era, per a molts historiadors i polítics espanyols del vuit-cents, el territori indòcil per excel·lència i així hom parlava amb vehemència de la «¡la rebelde Cataluña!». Davant d’això, aquests darrers anys la historiografia catalana ha posat èmfasi en l’estudi dels nous problemes sorgits dins d’una societat que era molt més diversificada, plural i conflictiva, i en la complexitat que existia a l’hora de definir i defensar un model econòmic i social diferent de l’espanyol. Aquesta tesi fou plantejada per Josep Fontana ja fa més de vint anys.[6]

			Després de la dura guerra civil dels anys 1833-1840 semblava que el nou règim dels liberals hauria d’actuar com a teòric representant dels interessos de tots els grups econòmics, arbitrant les diferències i harmonitzant les contradiccions existents, tot potenciant projectes globals d’integració, de progrés econòmic i social, que serien també de «nacionalització».[7] Però no fou ben bé així i l’etapa 1835-1874 estarà fortament marcada per dos fets: la difícil acomodació política dels catalans dins del nou sistema liberal i l’alta conflictivitat política i social de Barcelona i, en general, de Catalunya.

			Les elits polítiques, econòmiques i culturals catalanes durant bona part del segle XIX consideraren com a propi el règim liberal i també el projecte de fer «la nova nació espanyola» i repetidament intentaren elaborar propostes per a la seva consolidació. D’aquesta manera, foren constants els esforços de les classes dirigents catalanes per millorar la seva influència en la construcció de la nova Espanya liberal. Aviat, però, s’aprecià que en els mitjans governamentals no hi havia intents seriosos de conciliar els interessos agraris, industrials, comercials i financers, com s’intentava fer, no sense problemes, a països propers com ara França, Gran Bretanya o Alemanya. A més, era evident que els representants polítics de Catalunya tenien enormes dificultats per accedir al poder polític i per influir en els governs i en les Corts espanyoles i que els industrials catalans es trobaven amb la desconfiança que generava el mateix procés de la industrialització, com a possible font d’una nova conflictivitat. Ja als anys 1835-1840, Catalunya apareixia com un territori complex atès que no sols tenia noves fàbriques de vapor, també era el país del sorgiment de l’associacionisme obrer i on el liberalisme exaltat tenia més suport social. Així, fou ben primerenc el refús i la por dels mitjans governamentals espanyols a l’existència d’un desenvolupament industrial com el català, tot i que era similar al d’altres països europeus.

			Les idees i els projectes catalans per a Espanya tingueren una molt escassa receptibilitat i foren ignorats o refusats. D’ací que amb el temps s’estengués entre els catalans el sentiment d’estar marginats políticament o de tenir un paper molt secundari. Les demandes catalanes utilitzaren, amb major o menor èmfasi, l’argument que Catalunya era una realitat social, econòmica i cultural diferent de la resta de la monarquia i que tenia unes necessitats particulars. I sovint es recordava que després de més d’un segle de marginació política els ciutadans de Catalunya eren mereixedors d’un desgreuge. Però les elits governamentals espanyoles consideraven que era millor seguir inèrcies econòmiques més tradicionals, tot potenciant un desenvolupament essencialment agrari i comercial, amb l’afegit dels negocis dels sectors especulatius que es beneficiaven de la seva proximitat al govern (arrendaments i contractes públics, avituallament de l’exèrcit, finançament de l’Estat, etc.). Aquesta opció, que implicava posar limitacions al procés industrialitzador, era la més còmoda i la més «prudent», atès que no posava en qüestió les bases socials i polítiques d’un sistema liberal com l’espanyol encara políticament fràgil i força restrictiu. D’aquesta manera, la feblesa política dels interessos industrials en el conjunt d’Espanya implicà que les iniciatives dels fabricants catalans no trobessin gaire receptibilitat en els governs ni aconseguissin aliats polítics. El retard econòmic i social espanyol acabarà sent la lògica i inevitable conseqüència de la consolidació política d’aquell tipus de classes dominants que defensaven un model econòmic més tradicional i poc dinàmic perquè els assegurava molt millor el seu domini social.

			 

			
			LES DUES CULTURES POLITIQUES LIBERALS CATALANES I LA SEVA PRESÈNCIA EN LA POLÍTICA ESPANYOLA

			 

			Les tàctiques emprades pels parlamentaris catalans dins la relativa legalitat del sistema isabelí i de la Restauració resulten limitades i poc efectives. Hem de fer, però, una primera observació important: alguns parlamentaris intentaren, per primer cop després d’un segle, fer política en tant que «catalans». Com és conegut ja a les Corts de Cadis es manifestà la voluntat d’alguns dels representants de Catalunya de compartir en el nou projecte polític conjunt amb la resta d’espanyols, però tot recordant també les antigues «llibertats catalanes perdudes el 1714» i la necessitat de resoldre aquest greuge històric.[8] Maties Remisa ha analitzat l’actuació «provincialista» de la Diputació catalana durant la guerra del Francès i la seva pretensió de fer de portaveu d’un país amb personalitat pròpia, tot presentant les antigues institucions catalanes com els seus lògics precedents.[9]

			A partir del Trienni Liberal (1820-1823) a Catalunya es començaran a configurar, a grans trets, dues cultures polítiques liberals: una que podríem qualificar de progressista, radical, democràtica, popular, interclassista i més o menys «exaltada», i una altra moderada, conservadora, benestant i patrícia. La presència i l’arrelament d’aquestes cultures eren ja una mostra palesa que la Catalunya de llavors començava a ser una societat diversificada i plural. El liberalisme exaltat insistia en la necessitat de l’exercici del poder «des de baix», per això durà a terme una pràctica política tendent a l’exercici directe i constant de la sobirania. Sostenia que els parlamentaris eren els representants de la voluntat del poble i que, per això mateix, havien de donar satisfacció a les demandes populars. Per a ells, els polítics eren una mena de corretges de transmissió de la voluntat del poble, en el qual residia la sobirania. Defensaven plantejaments democràtics i, alguns, també anticentralistes i, fins i tot, federalitzants. Divulgaren la idea que les diputacions, com els ajuntaments, eren òrgans de representació i de govern del poble, no simples ens de gestió perifèrics dependents del govern. La seva idea de sobirania popular l’aplicaven també a les diputacions i els ajuntaments, com a les institucions més properes al poble. Per tant discrepaven del caràcter només administratiu i jerarquitzat que les diverses constitucions liberals els atorgaven. No ha d’estranyar, així, les seves vehements protestes contra les lleis que feien dels ajuntaments i les diputacions instàncies sols administratives totalment controlades pels caps polítics i després pels governadors civils, que serien els «presidents nats» de les diputacions. Així, un element fonamental de la cultura constitucional radical fou el plantejament de l’exercici constant del dret de participació política, al costat de la desacralització de la figura del rei. 

			Per la seva banda, la cultura política del conservadorisme patrici català ens apareixerà cada cop més allunyada del moderantisme centralitzador espanyol, com ho palesa la seva clara oposició a bona part de les reformes uniformistes, fossin administratives, jurídiques o econòmiques, com ara la seva oposició a les reformes de Mon i de Santillán. Sovint aquests sectors benestants catalans faran una apel·lació a la necessitat d’articular una representació política de tot el territori justificada amb plantejaments historicistes. Així, manifestaran la voluntat d’organitzar l’actuació parlamentària com a representants dels «interessos del país». Volien participar en el disseny d’un nou model de creixement econòmic a partir del desig que hi haguessin pactes entre els interessos de la perifèria (on residien les burgesies comercials i industrials) i els de l’interior (financeres i agràries). 

			Totes dues cultures, quan els convingui, rescataran el record històric de la vella Diputació General de Catalunya i de la tradició constitucionalista i parlaran d’una mena de representació orgànica i de tornar als pactes entre el país, Catalunya, i la corona. Fins i tot, defensaran l’articulació de la nova nació espanyola a partir de la relació bilateral de la monarquia amb els territoris històrics. La premsa catalana de mitjan vuit-cents està plena de recuperacions de personatges històrics tan simbòlics com Joan Fivaller i Pau Claris i dels records de quan Catalunya gaudia de poders i representativitat política. Això reflectia, sens dubte, la voluntat que hi hagués un cert «poder perifèric» controlat per les elits locals i regionals. Així, el «provincialisme català» es manifestarà amb la voluntat d’actuar a les Corts com a capdavanter dels interessos del país i en les persistents gestions i les continuades pressions per adequar el model polític i econòmic de tot Espanya a les seves aspiracions socials. L’esquarterament de Catalunya en quatre províncies fou interpretat, així, com una significativa desfeta del provincialisme català. 

			Les dues cultures polítiques tendiran a construir una narració legitimadora que posarà més o menys èmfasi en un discurs històric que cercava els precedents i els «drets» que justificaven les posicions i demandes del present. D’aquesta manera, al nou discurs liberal català posterior a Cadis, hi trobarem molt sovint elements de nostàlgia històrica. Es tractava, però, d’una recuperació de la història catalana elaborada en clau antidespòtica, tot fent un repàs de la llarga lluita dels catalans contra l’opressió exercida pels monarques autoritaris, especialment els espanyols, i mitificant notablement les llibertats perdudes. Així el patriotisme liberal català tenia un evident caràcter antiautoritari i de solidaritat amb els altres pobles hispànics que també havien sofert l’opressió dels mateixos monarques.

			El redescobriment i la utilització política de la història de Catalunya servirà per justificar la voluntat d’assolir unes institucions de poder similars a les d’abans del 1714 i replantejar així la relació entre el govern espanyol i Catalunya dins les institucions liberals. En aquest procés les exageracions seran notables no sols per la construcció d’una memòria mistificadora de l’autogovern anterior al 1714, sinó també per l’exagerada interpretació «federalista» de la Constitució de Cadis, com també es feia llavors al País Basc i a Navarra.

			Jordi Roca ha explicat com les elits econòmiques catalanes veieren el Trienni Liberal 1820-1823 com l’oportunitat per assolir més quotes de poder polític a Catalunya.[10] I ha analitzat com, en el seu discurs per justificar històricament les seves pretensions, arribaren a fer una abusiva «interpretació federalitzant» i poc liberal de la mateixa Constitució de Cadis. Per això maldaren per identificar la restablerta Diputació de Catalunya amb l’antiga Diputació General Catalana liquidada pel decret de Nova Planta i volgueren fer-ne la institució bàsica de la representació política del Principat. Per Ramon Arnavat, el Trienni Liberal fou el moment en què s’evidenciaren clarament les diferències entre Catalunya i la resta de l’Estat i quan aparegueren actituds polítiques que generaren un cert consens català, com ara la crítica al govern per la discriminació en la política pública de foment, en les contribucions i en les lleves. D’aquesta manera, el discurs historicista i federalitzant reforçarà el sentiment d’identitat diferenciada. Eren constants les apel·lacions i els records de l’ostracisme patit per Catalunya des de feia més d’un segle. Hom difondrà sovint la tesi que el Principat era un territori que tenia el sentiment d’estar allunyat del poder i de no veure satisfetes les seves demandes socials i econòmiques. I, a més, això anava acompanyat del convenciment que la realitat socioeconòmica catalana era diferent i que les seves elits eren marginades i se sentien menystingudes. Recordeu aquell text publicat a Lo Vertader Català, el 15 de març de 1843, que deia: «Espanya és la nostra Nació; però Catalunya és la nostra Pàtria... som catalans y aqueix títol no sols nos autorisa, sinó nos mana imperiosament defensar dins lo círcol legal los drets, prerrogatives, noblesa e interessos de la nostra Pàtria».

			Les coincidències entre les dues cultures polítiques citades es manifestaran en les denúncies dels excessos del centralisme administratiu, de l’ofegament i de la precarietat en l’administració local i en la defensa d’un poder descentralitzat, amb uns ajuntaments i unes diputacions amb més atribucions. I també hi haurà coincidències en manifestar una clara oposició a les polítiques econòmiques governamentals quan aquestes afectaven els interessos fabrils catalans: hi havia una defensa comuna de la nova societat urbana i industrial, com la més europea i la més moderna. 

			Tot i això, també hi havia moltes divergències entre les dues cultures polítiques. Els principals punts de discrepància eren la qüestió del «desordre públic», o la por burgesa als efectes socials de la industrialització, de la proletarització i de la politització popular. Les dificultats burgeses per establir les estratègies per defensar els seus interessos econòmics també vindran d’aquesta qüestió. Hi havia una clara consciència patrícia de l’existència d’una greu crisi social-cultural catalana provocada pels efectes inesperats i indesitjats de la industrialització, que anava acompanyada, a més, d’una notable malfiança davant les solucions provinents de l’Estat: les continuades declaracions de l’estat de setge, la repressió generalitzada, la impunitat amb què actuaven els capitans generals, etc. A més, el liberalisme exaltat durant el Trienni veia amb recel els «excessos» provincialistes de l’elit moderada, atès que percebia en ells la pervivència de valors ideològics de l’antic règim i per això s’oposava que la Diputació de Catalunya esdevingués un poder legislatiu alternatiu al Congrés dels Diputats en tenir capacitat de fer lleis.

			A l’hora de recollir els principals punts de demanda i de debat plantejats pels parlamentaris catalans cal tenir presents tant les gestions realitzades davant les autoritats de Madrid, per tota mena de comissions de grups d’interessos ciutadans i econòmics, com les intervencions dels parlamentaris catalans al Congrés dels Diputats i al Senat. A grans trets, les principals qüestions plantejades tractaven temàtiques com:

			 

			– El paper polític de les noves institucions públiques, especialment dels ajuntaments i les diputacions, és a dir, la qüestió del migrat «poder» municipal i provincial.

			– El funcionament ineficaç del sistema polític, com a conseqüència de les tensions provocades per les pràctiques centralitzadores i de la poca eficàcia administrativa.

			– L’abast de la llibertats: el freqüent intervencionisme governamental i, sobretot, dels militars, en la restricció de les llibertats. 

			– Com actuar davant les tensions socials sorgides de la industrialització.

			– Les noves polítiques econòmiques i, especialment, les comercials; és a dir, les prioritats en el foment del desenvolupament econòmic.

			 

			Les intervencions del parlamentaris catalans ens mostren que aviat els embargà una gran decepció en comprovar les limitacions dels debats sobre qüestions econòmiques: era evident que els governs no tenien programes de política econòmica que poguessin qualificar-se de globals, de «nacionals» espanyols. Només es produïen debats sobre qüestions concretes i sempre urgents: deute públic, aranzels, línies ferroviàries, concessions de serveis públics, etc. 

			Fent un breu repàs d’algunes de les actuacions a Madrid dels grups d’interessos i dels parlamentaris catalans ens trobem que els discursos, les denúncies i l’actuació dels representants del «provincialisme» conservador i també del radicalisme liberal aniran creant un caldo de cultiu en el qual es generalitzarà una comuna posició crítica al règim liberal espanyol, cada cop més identificat amb l’autoritarisme, el centralisme i la ineficàcia. D’ací que sovint alguns parlamentaris apel·lin a la necessitat d’articular estratègies de defensa del país menystingut pels governs espanyols, tinguessin el color que tinguessin.

			Tal vegada caldria començar per recordar els successius fracassos de les plataformes formades per estendre l’industrialisme arreu de l’Estat. Com és conegut, primer aparegué l’Asociación Catalana de Madrid o Asociación del Fomento, creada l’any 1839 a iniciativa de la barcelonina Comissió de Fàbriques; desprès es constituí l’Instituto Industrial de España. Sociedad para la propagación de la industria española, fundat per Aribau i Sol i Padrís a Madrid, l’any 1843, amb el suport d’un grup d’empresaris i polítics força coneguts: Vilaregut, Baldich, Flaquer, Coma, Barata, etc. Totes dues entitats pretenien esdevenir les grans plataformes de propaganda proindustrialista a Madrid amb la pretensió de «hacer nacional nuestra causa». Totes dues fracassaran i al poc temps hauran de tancar perquè eren vistes com a instàncies muntades per un grup de pressió de fabricants catalans, mai com a un projecte espanyol. Frustrada aquesta via, l’estratègia de la Comissió de Fàbriques, de la Junta de Comerç de Barcelona, de l’Institut Industrial i posteriorment dels successius Foments, serà molt més modesta i purament defensiva: cercar els bons oficis d’alguns parlamentaris destacats, com ara Vilaregut, Martí d’Eixalà, el mateix Sol i altres, perquè defensessin al Congrés i als ministeris les seves demandes. Com sabem, els resultats d’aquesta estratègia serien també limitats.

			Disposem de multitud d’exemples extrets d’estudis publicats darrerament i també del material riquíssim que es troba al Diccionario biográfico de los parlamentarios españoles.[11] Hi ha alguns fets força significatius que expliquen les dificultats trobades pels parlamentaris catalans en la política espanyola del vuit-cents. Esmentaré només algunes intervencions, unes són força conegudes i altres, tal vegada, no tant. I cal recordar que també hi haurà posicionaments col·lectius en moments puntuals, sobretot contra l’autoritarisme dels capitans generals i dels governadors civils, denunciant la vulneració descarada de les llibertats, la permanència il·limitada de la situació d’estat de setge, les intromissions en les eleccions a diputats i en la vida local. 

			Ja als anys 1836-1837 començaran a proliferar les protestes d’alguns parlamentaris catalans per l’estat de setge permanent en què vivia Barcelona, per les deportacions arbitràries i pels judicis militars. El diputat Domènec Maria Vila, pel maig del 1837, denunciarà «al primer dictador militar local», el baró de Meer, per imposar l’ordre a Barcelona amb gran violència i total impunitat, i amb suport còmplice de la burgesia benestant. Davant l’autoritat quasi absoluta dels capitans generals de Catalunya, Vila proposarà dotar les diputacions provincials catalanes d’uns poders polítics i econòmics amplis i que deixessin d’estar subordinades als caps polítics. De tres anys després són les conegudes i generalitzades crítiques de la premsa i els polítics catalans contra la centralitzadora i restrictiva nova Llei d’ajuntaments i de diputacions (1840). De com eren les polítiques governamentals envers Catalunya n’és una mostra el conegut discurs de Joan Prim, del 20 de novembre de 1842, quan va dir que Catalunya era un país «laborioso y trabajador» que era tractat com a «país de salvajes o vagabundos», i que al «noble y pacífico... pueblo catalán... de ninguna manera se le puede mandar a palos. Se le manda con la ley en la mano, con la convicción y con la razón, pero jamás se le puede mandar como mandan los bajás a los esclavos».

			Davant d’aquestes actituds de protesta sorgiran violents atacs governamentals contra la industrialització de Barcelona, com ho reflectirà la intervenció al Senat, el 20 de març de 1843, del general Antonio Seone, senador per Múrcia, que proposarà com a gran solució «la desaparición de la exótica industria algodonera catalana» i «sangrar Barcelona para salvar España». Aquest vehement senador suggerirà fins i tot traslladar les fàbriques fora de la ciutat de Barcelona i posar duanes a l’Ebre. En la seva rèplica, el senador català Albert Felip de Baldrich manifestarà la seva gran preocupació en adonar-se que començava a predominar a Madrid un esperit manifestament anticatalà. La premsa barcelonina també replicava censurant aquestes actituds anticatalanes. Recordeu l’editorial del diari El Barcelonés, del 27 d’octubre de 1847, que s’intitulava «¿Hasta cuándo contra Cataluña?».

			Les reticències catalanes «als mals del centralisme» es generalitzen i acabaran comprenent des dels polítics conservadors fins als demòcrates, de les elits econòmiques a les intel·lectuals. El diputat Ramon Martí d’Eixalà, el dia 18 de gener de 1845, senyalà al Congrés que els dos «grandes males de España (eran): el mal de la centralización y el mal de la falta de fondos». Martí defensà i justificà l’actitud provincialista dels diputats catalans atès que tenien un «sentimiento de provincia, como lo tendrán los diputados de Bilbao, Santander o Valencia». I un any després, al gener del 1846, criticà al govern Narváez pels excessos de militarització de la vida política a Barcelona: «Los pueblos ven la espada y no el humilde bastón». Igualment cal recordar que l’any 1847 es va crear al Congrés de Diputats una «Comisión sobre la situación de Cataluña» que mai no arribarà a fer cap proposta. I de l’any següent, el 1848, data la creació, per primer cop, de la Diputació Catalana, instància integrada per bona part dels diputats elegits a Catalunya. Aquest mateix any 1848, el diputat Andreu Martí lamentarà en el plenari del Congrés que «las provincias catalanas (sean) tan poco conocidas como maltratadas por la suerte».

			Hi ha un article del diputat Illas i Vidal, publicat a El Bien Público, el 22 d’agost de 1850, que és força significatiu sobre les característiques que haurien de revestir als parlamentaris catalans de llavors: 

			 

			Los diputados deben ser independientes sobre todo por el carácter, los hábitos y por los recursos de sus bienes. Cataluña en masa no formará más que un solo partido. A este partido único verdaderamente catalán deseamos que pertenezcan todos los diputados de Cataluña. En Cataluña la opinión poco menos que unánime es decididamente proteccionista en economía, decididamente opuesta a los inmoderados tributos existentes, decididamente opuesta también en administración a la centralización excesiva. 

			 

			Aquesta proposta de formar una mena de front català no va atemorir els governants, ni els seus representants a Catalunya, que persistiren en el seu comportament autoritari, com ho mostrà l’escandalós tancament, pel setembre del 1850, de l’Institut Industrial de Catalunya i la supressió del diari El Bien Público, en el qual col·laborava gent tan poc radical com Illas i Vidal, Duran i Bas o Reynals i Rabassa. 

			No ha d’estranyar, doncs, que l’any 1851, com a reacció contra els plans autoritaris i centralistes del govern Bravo Murillo, guanyés les eleccions a Barcelona una àmplia candidatura «catalana», clarament antigovernamental, integrada per progressistes, conservadors i demòcrates. Els membres d’aquesta coalició pronunciaran unes molt significatives intervencions en el Congrés denunciant la situació en què es trobava Catalunya i les polítiques governamentals. Són força coneguts els discursos de diputats destacats com Estanislau Figueras, Salvador Maluquer i Aytés, Pascual Madoz, Josep Sol, Ildefons Cerdà o Joan Prim. Fins i tot un dels més moderats, Josep Sol i Padrís, manifestarà la seva molèstia davant d’uns governs i d’unes administracions que exigien molt als ciutadans i que després els donaven molt poc. En seu discurs del 15 de juny de 1851, Sol es queixarà amb aquestes paraules: «somos una clase que contribuye a las cargas del Estado y que no percibe un maravedí del Tesoro». Dies després, el 21 de juliol, Salvador Maluquer i Aytés, es lamentava del maltractament rebut pels catalans amb aquestes frases: «¿somos acaso una raza de hombres maldita, vagabunda y turbulenta? Las provincias catalanas, ¿son acaso unas provincias conquistadas?». 

			El dia 24 de juliol de 1851, Ildefons Cerdà, com a enginyer de camins i de ferrocarrils i diputat demòcrata, pronuncià un llarg i interessant discurs al Congrés on denuncià l’abandó en què es trobava tot Espanya per la incapacitat dels polítics i de les administracions públiques. Cerdà va parlar de la insalubritat, del retard econòmic del país, de com en l’agricultura no se sabia utilitzar prou bé les aigües, de la manca de carreteres, de camins, de ponts i de ports, etc., etc. La seva intervenció fou una visió general i tètrica de la situació econòmica espanyola de llavors. A la fi de la seva intervenció, Cerdà denuncià la corrupció política, la ineficàcia i la incompetència de l’administració espanyola, tot comparant-la amb la de França. Per a Ildefons Cerdà, les elits polítiques eren el principal fre per al desenvolupament econòmic, social i cultural d’Espanya. Per la seva banda, Pascual Madoz, parlant també en el Congrés aquest mateix juliol del 1851, sostenia que «hay más opresión en Cataluña hoy que bajo el absolutismo». Madoz explicà que a Catalunya la gent es trobava amb la paradoxa que creia que tenia drets civils, però que en realitat no podia exercir-los, atès que allà la Constitució no es complia. Madoz acusava els governants de Madrid d’acceptar les pressions polítiques dels militars: «es una situación bochornosa para el gobierno español que lo deshonra ante las naciones extranjeras». El govern, segons Madoz, actuava como si els catalans fossin «indignos de ser gobernados con arreglo a la Constitución y a las leyes».

			També podríem recollir aquí les denúncies constants que trobem a la premsa catalana o que apareixen a diferents tipus de publicacions, redactades per analistes destacats, com el mateix Joan Mañé i Flaquer, Antoni de Bofarull, Joan Cortada, o Manuel Duran i Bas. I recordar «les polítiques virregnals» esmentades per Mañé als seus duríssims articles acoblats sota la denominació de «Cataluña» i publicats a El Criterio de Madrid el 1856, on exclamava «¿Se quiere hacer con Cataluña lo que Inglaterra ha hecho con Irlanda?» i manifestava el seu desig que «la dinastía de los Capitanes Generales habrá desaparecido de hecho, y Cataluña cesará de ser una colonia española». Joan Mañé, aquest mateix any escriví a Le Messager du Midi que «España es una federación de pueblos, de nacionalidades, de razas distintas, con distintas tradiciones, distintas costumbres y distintos idiomas... Establecer la unidad en España es introducir la uniformidad y la igualdad de la miseria, de la ignorancia y del rebajamiento moral» i denunciava que, segons ell, la ruïna i la decadència espanyola s’havia iniciat quan els Borbons decidiren «la desaparición de las nacionalidades que constituyen la España regional». Un any abans, el 1855, un pamflet anònim, atribuït a Illas i Vidal, intitulat Cataluña en España, considerava que la conflictivitat existent entre Catalunya i Espanya era similar a la d’Irlanda amb la Gran Bretanya, sostenia que el centralisme sols pretenia acabar amb el protagonisme econòmic català i amenaçava amb una revolta general del Principat quan «rebosará la copa del sufrimiento».[12] Per la seva banda, i de manera més moderada, Joan Cortada, al seu llibre Cataluña y los catalanes, publicat el 1860, intentarà explicar per què «los catalanes no son como los demás españoles».[13] El caràcter «diferent» i notablement independent dels catalans en general, i sobretot dels seus diputats, és destacat també per alguns alts funcionaris espanyols, com el governador civil de Barcelona, Antonio Guérola: 

			 

			Los catalanes, bien por su situación geográfica en un extremo de la península española, bien por convicción de que superan al resto de ella en civilización, bien por recuerdos de su poder como nación independiente y guerrera, cuyas hazañas asombraron a toda Europa, tienen infiltrado un espíritu de altiva independencia que se revela en todos: en las clases pobres por las insurrecciones y motines, y en las medias y elevadas por un cierto alejamiento de la Corte y la tendencia a vivir de sus propios recursos. Una prueba de ello es el carácter de que vienen siempre revestidos los diputados a Cortes, sea cual fuere su partido político. Se les ve ser ministeriales u oposición, pero sin sumisión, conservando su independencia; independencia que, por lo demás, se traduce en actos de bien entendido patriotismo y alejamiento de las intrigas pequeñas.[14]

			 

			Les intromissions abusives del capitans generals, denunciades llavors han estat recollides, entre d’altres, per Manel Risques.[15] Val la pena tornar a recollir alguns paràgrafs de la Memoria del governador civil, Antonio Guerola, què, l’any 1864, referint-se al capità general de Catalunya, escrivia: 

			 

			Entre sus facultades, ya excesivas, y las mayores que suele apropiarse, es una especie de virrey que manda las cuatro provincias, que dispone de 30.000 soldados y que tiene oprimida la autoridad civil. Esta es una grande dificultad para todo Gobernador que vaya allí y no acepte ese protectorado invasor de sus atribuciones.[16] 

			 

			I al costat d’aquest testimoni podem també recollir la vehement denúncia de Víctor Balaguer, del 1866, contra la incautació castellana de tota la història d’Espanya amb la coneguda exclamació «¡Como si en España no hubiese más nación que Castilla! ¡Como si Castilla fuese España!»

			Podríem esmentar moltes altres intervencions de parlamentaris catalans dels anys del Bienni Progressista 1854-1856 i de l’època de la Unió Liberal, fins al 1863, en el mateix sentit de denúncia d’irregularitats i abusos, i de demanda de polítiques públiques que fomentessin el desenvolupament econòmic. I explicar així la progressiva decepció i l’esgotament dels ministerials a la catalana dels anys 1850-1860, dels Martí, Permanyer i Duran i Bas, per exemple. I també la frustració davant la mala acollida de la «prudentemente descentralizadora» demanda de constituir una Diputació única catalana, presentada l’any 1866 per set diputats catalans que finalment fou refusada amb ironia i sarcasme pel ministre Posada Herrera. Tot defensant aquesta moderada proposta, Manuel Duran i Bas, va dir en el Congrés, el 12 de maig de 1866: 

			
			La descentralización administrativa educa al hombre para la vida de ciudadano... Esta franquicia provincial viene reclamada por todos los elementos que constituyen nuestras nacionalidades, compendio de las nacionalidades de los antiguos reinos de Castilla, de Navarra, de Aragón, de Cataluña, de Valencia... Lo que no queremos es que a nombre de la unidad se nos imponga la uniformidad; a eso nos oponemos... Suprimid la variedad y suprimís desde luego la libertad humana. Subordinad todo lo que haya de ser subordinado, pero dad vida e independencia a lo que deba tenerla. No tengáis miedo de que la unidad se quebrante por eso... pero cuando las aspiraciones generales y legítimas del país no se traducen en leyes por los Gobiernos, lo que podía ser una reforma pacífica y aplaudida se encargarán de hacerla violenta y desastrosamente las revoluciones. 

			 

			Això fou anunciat dos anys abans de la Revolució del 1868.

			Si mirem qui eren els parlamentaris catalans de llavors ens trobem que la nova elit política estava integrada fonamentalment per advocats, professors universitaris i empresaris, que eren els més actius i els que més intervencions feien. També hi havia propietaris d’importància local o comarcal, destacats compradors de béns desamortitzats i homes de negocis que tenien contractes governamentals (serveis estatals, obres publiques). Dins el Senat predominaran els grans contribuents urbans i rurals, els nobles i també els caps militars i els alts funcionaris. Ara bé, els qui intervenien en les sessions plenàries eren una minoria, mentre que la majoria callava o no hi anava. Aquesta era una altra realitat: hi havia un absentisme molt alt, moltes renúncies al càrrec un cop ja elegits; i molts parlamentaris que no arribaren ni a prendre possessió de l’escó; igualment sovintejaven les demandes de llicències i permisos per no anar-hi. Uns argumentaven les dificultats del viatge a Madrid, que era tota una aventura abans de l’existència del ferrocarril —dos diputats catalans varen ser assaltats i assassinats mentre anaven a Madrid en diligència—. Molts d’ells, especialment els propietaris, comerciants i advocats, es queixaven que la seva ocupació professional no els permetia estar-s’hi gaires dies, a Madrid, i que perdien diners —els parlamentaris no cobraven i les dietes eren minses—. Això explica que normalment als debats i a les votacions al Congrés participi menys d’un terç dels diputats durant els anys 1840-1866. També eren ben pocs els que intervenien a les sessions plenàries. Gairebé la meitat dels diputats catalans no van parlar mai al plenari del Congrés ni van presentar mai una denúncia o una

Ramon Arnavat i Antoni Gavaldà, eds., a Projectes nacionals, identitats i relacions
Catalunya-Espanya. Homenatge al doctor Pere Anguera (II), Catarroja,
Afers, 2012, pàg. 361-387.


					[2] Jaume Vicens i Vives, Notícia de Catalunya, Barcelona, Àncora, 1960. 

					[3] Jaume Vicens i Vives, i Montserrat Llorens, Industrials i polítics del segle XIX, Barcelona, Teide, 1958, pàg. 6.

					[4] Hom pot trobar una bona part de les darreres aportacions sobre aquesta qüestió a la bibliografia que hi ha al final del present text.

					[5] Un exemple d’això és l’afirmació «España, por lo tanto, era desde principios del siglo XVI una nación», tesi defensada per Juan Pablo Fusi a «España. La evolución de la identidad nacional», dins de Fernando García de Cortázar, Papeles de la Fundación FAES, núm. 63, Madrid, 2001, pàg. 93-107.

					[6] Josep Fontana, La fi de l’Antic Règim i la industrialització (1787-1868), vol. V d’Història de Catalunya, dirigida per Pierre Vilar, Barcelona, Edicions 62, 1988; posteriorment Fontana ha enriquit aquesta tesi a La revolució liberal a Catalunya, Eumo-Pagès Editors, Lleida, 2000; «En els orígens del desvetllament d’una consciència nacional catalana», a Esquerra Republicana de Catalunya. 70 anys d’història (1931-2001), Barcelona, Columna, 2001, pàg. 55-58, i fins i tot, en un pla més general hispànic, a La época del liberalismo, vol. 6 d’Historia de España, dirigida per Josep Fontana i Ramón Villares, Barcelona, Crítica-Marcial Pons, 2007. I més recentment amb l’excel·lent obra La formació d’una identitat. Una història de Catalunya, Vic, Eumo Editorial, 2014.

					[7] Un bon estat de la qüestió sobre el règim liberal espanyol del segle XIX és el text de Salvador Calatayud, Jesús Millán i M. Cruz Romeo, «El Estado en la configuración de la España Contemporánea. Una revisión de los problemas historiográficos», al llibre editat pels mateixos autors i intitulat Estado y periferias en la España del siglo XIX. Nuevos enfoques, València, Publicacions de la Universitat de València, 2009, pàg. 9-130. 

					[8] Sobre aquesta qüestió mireu l’article de Lluís Ferran Toledano González, «El projecte català per a Espanya. La classe dirigent catalana i el procés constitucional de Cadis (1808-1814)», a Afers, núm. 68, «Valencians, mallorquins i catalans a les Corts de Cadis», Catarroja, 2011, pàg. 71-96.

					[9] Matías Remisa Verdaguer, Polítics i militars a la Guerra del Francès (1808-1814), Lleida, Institut d’Estudis Ilerdencs, 2008.

					[10] Jordi Roca, «Lectura catalana de la Constitució de 1812: una proposta federalitzant del liberalisme moderat a Catalunya durant el Trienni Liberal», text inèdit facilitat per l’autor.

					[11] El projecte dirigit per Mikel Urquijo, Joseba Agirreazkuenaga, Pedro Carasa, Javier Moreno, Borja de Riquer i Maria Sierra, i finançat per les Corts espanyoles. S’ha publicat ja la primera fase, el Diccionario

					[12] Cataluña en España, Barcelona, Imprenta Barcelonesa, 1855, pàg. 23.

					[13] He tractat àmpliament aquestes qüestions al meu llibre Identitats contemporànies: Catalunya i Espanya, Vic, Eumo, 2000, especialment al capítol «La difícil acomodació de Catalunya dins l’Espanya liberal», pàg. 87-110 i a «Acció política dels conservadors liberals catalans. De Martí d’Eixalà a Duran i Bas», a Josep M. Fradera (coord.), Societat, política i cultura a Catalunya, 1830-1880, Barcelona, Ajuntament de Barcelona, 2002, pàg. 201-217. 

					[14] Antonio Guerola, Memoria de mi administración en la província de Barcelona, 1864.

					[15] Manel Risques Canbella, El Govern Civil de Barcelona al segle XIX, Barcelona, Publicacions de l’Abadia de Montserrat, 1995.

					[16]  Ídem.

					[17] El 24 de juliol de 1851, Ildefons Cerdà començà el seu discurs al Congrés dient que procedia d’un país «que habla un dialecto muy diferente del idioma nacional, extraño a los estudios de su literatura y más ajeno aún a los ejercicios de la oratoria». 

					[18] Josep Fontana Lázaro, «Discurs d’investidura com a doctor honoris causa de la Universitat Rovira i Virgili». Sessió acadèmica extraordinària de 20 de juny de 2010, Universitat Rovira i Virgili, Tarragona, 2010, pàg. 17-31.

					[19] Manuel Duran y Bas, Noticia de la vida y escritos del Excm. Sr. Francisco Permanyer y Tuyet, Barcelona, Imprenta del Diario de Barcelona, 1870, pàg. 46.

					[20] Sobre les característiques del catalanisme de la fi de segle podeu consultar el meu article «Modernitat i pluralitat, dos elements bàsics per a entendre i analitzar el catalanisme», publicat a Identitats contemporànies. Catalunya i Espanya, Vic, Eumo, 2000, pàg. 215-231.

					[21] Pere Anguera, Els precedents del catalanisme. Catalanitat i anticentralisme (1808-1868), Barcelona, Empúries, 2000. 

					[22] Per a Almirall, la identitat catalana no sols no era incompatible amb l’espanyola, sinó que podia i havia de contribuir a consolidar la idea d’una nova Espanya. La catalana i l’espanyola eren, així, unes identitats compatibles no excloents dins d’un marc nou de replantejament de les relacions polítiques.

                    [23] Text publicat amb el títol «Construcció i destrucció de la Solidaritat Catalana: el paper de la Lliga Regionalista» al llibre de Gemma Rubí i Francesc Espinet (eds.), Solidaritat Catalana i Espanya (1905-1909), Barcelona, Base, 2008.

					[24] Julián Santos, Historia de las dos Españas, Madrid, Taurus, 2004.

					[25] Eugeni d’Ors, «Cròniques de Madrid. Intel·lectuals», La Veu de Catalunya, 4 d’agost de 1905, pàg. 3.

                    [26] Text publicat amb el títol «Francesc Cambó, un regeneracionista desbordat per la política de masses», dins el meu llibre Identitats contemporànies. Catalunya i Espanya, Vic, Eumo Editorial, 2000, pàg. 181-212.

					[27] Vegeu, per exemple, les diferències entre les tesis del llibre de María Jesús González, El universo consevador de Antonio Maura. Biografía y proyecto de Estado, Madrid, Biblioteca Nueva, 1997, i el de Javier Tusell, Antonio Maura, una biografía política, Madrid, Alianza Editorial, 1994.

					[28] Encara que no tracta de la seva etapa de govern, l’estudi més actual sobre el líder liberal és el de Salvador Forner Muñoz, Canalejas y el Partido Liberal Democrático (1900-1910), Madrid, Instituto de Cultura Juan Gil Albert, Cátedra, 1993.

					[29] Tot i la seva indubtable importància, les tesis formulades per Jesús Pabón, Cambó, Barcelona, Alpha, 1952-1969, 3 vol., han estat àmpliament revisades per la historiografia més actual.

					[30] Francesc Cambó, Memòries (1876-1936), Barcelona, Alpha, 1981.

					[31] Vegeu Borja de Riquer, Lliga Regionalista: la burgesia catalana i el nacionalisme (1898-1904), Barcelona, Edicions 62, 1977; i també «El conservadorisme polític català: del fracàs del moderantisme al desencís de la Restauració». Recerques, 11 (1981), pàg. 29-80. (Vegeu supra 113-167).

					[32] Carta de Manuel Duran i Bas a Teodor Llorente, de 5 de juliol de 1901. Arxiu Duran i Bas, Arxiu Nacional de Catalunya.

					[33] Des del 1914 la Lliga Regionalista serà la primera força parlamentària de Catalunya, encara que no tindrà mai la majoria absoluta. El nombre de diputats d’aquest partit oscil·larà entre un mínim de dotze, el 1914, a un màxim de vint-i-un, el 1918, sobre el total dels quaranta-quatre elegits a Catalunya.

					[34] En una carta a Prat de la Riba, de 21 d’octubre de 1909, Cambó explica la seva entrevista amb Maura i escriu: «M’ha dit que l’eliminació del partit liberal depenia de mi, doncs si jo aixecava la bandera d’un partit espanyol reformista gran part dels seus vindrien amb nosaltres i ell tindria una satisfacció immensa amb que formessin així els dos partits turnants... Crec que aquesta és una solució a pensar... crec que no perderiem res a donar algun entretenc a la conveniència de la creació d’un partit regionalista espanyol a base nostra... L’exèrcit i el rei confien molt en nosaltres. Suposo haureu vist l’article de fondo de la «Correspondencia Militar» d’avui aconsellant als militars de Barcelona que ens votin a nosaltres». Fons Prat de la Riba, Arxiu Nacional de Catalunya.

					[35] Sobre la formació de la Mancomunitat, vegeu Albert Balcells, Enric Pujol i Jordi Sabater, La Mancomunitat de Catalunya i l’autonomia, Barcelona, Institut d’Estudis Catalans-Proa, 1997. Sobre el debat parlamentari, vegeu Enric Ucelay da Cal, «La Diputació i la Mancomunitat: 1914-1923», dins Borja de Riquer (dir.), Història de la Diputació de Barcelona, vol. 2, Barcelona, Diputació de Barcelona, 1987.

					[36] Frases pronunciades per Cambó al Congrés dels Diputats, el 7 de juny de 1916: Francesc Cambó, Discursos parlamentaris (1907-1935), Barcelona, Alpha, 1991, pàg. 321. 

					[37] Ibídem, pàg. 321.

					[38] Carta de Cambó a Prat de la Riba de 5 de novembre de 1916, Fons Prat de la Riba, Arxiu Nacional de Catalunya.

					[39] Francesc Cambó, Memòries..., pàg. 287-288.

					[40] Per a l’entrevista entre Cambó i Alfons XIII, vegeu Francesc Cambó, Memòries..., pàg. 298-300. He tractat amb més deteniment aquesta qüestió al meu llibre Alfons XIII y Cambó. La monarquía y el catalanismo político, Barcelona, RBA libros, 2013.

					[41] Ibídem, pàg. 303.

					[42] Ibídem, pàg. 307.

					[43] Ibídem, pàg. 329.

					[44] Ibídem, pàg. 315-316.

					[45] Carlos Seco és qui ha trobat proves de la intervenció de Cambó en aquest afer: vegeu «El último gobierno de Eduardo Dato», Boletín de la Real Academia de la Historia, t. CLXXXVIII (1991), pàg. 278.

					[46] Soledad Bengoechea, Organització patronal i conflicte social a Catalunya, Barcelona, Publicacions de l’Abadia de Montserrat, 1994, pàg. 255.

					[47] Tracto aquesta qüestió amb deteniment al meu llibre Cambó en Argentina. Negocios y corrupción política, Barcelona, Edhasa, 2016. 

					[48] Carlos Seco, «La gran oportunidad perdida en “Cambó”», Cuenta y Razón, 4 (tardor de 1981), pàg. 49.

					[49] Francesc Cambó, Memòries..., pàg. 364.

					[50] Jesús Pabón, Cambó, vol. II, pàg. 449.

					[51] Isidre Molas, El catalanismo hegemónico. Cambó y el Centro Constitucional, Barcelona, A. Redondo, 1972.

					[52] En aquest article no tractem a fons l’actuació de Francesc Cambó durant aquest episodi final, cosa que sí he fet al meu llibre Francesc Cambó. Entre la Monarquia i la República (1930-1932), Barcelona, Editorial Base, 2007.

					[53] José Varela Ortega, «Orígenes y desarrollo de la democracia: algunas reflexiones comparatives», a José Varela Ortega, et al., Política en la Restauración (1875-1923), Madrid, lnstituto Universitario Ortega y Gasset. S. A., 1996, pàg. 81. 

					[54] Teresa Carnero Arbat, «Democratización limitada y deterioro político, España 1874-1930», Política en la Restauración..., pàg. 111-138.

                    [55] Discurs pronunciat al Saló de Cent, el 7 de setembre de 2006, a l’Acte Commemoratiu de l’11 de setembre de 1714, organitzat per l’Ajuntament de Barcelona. Publicat per l’Institut de Cultura de Barcelona, 2006.

					[56] Luis Jiménez de Asúa, La constitución de la democracia española y el problema regional, Buenos Aires, Losada, 1946, pàg. 57-67.

					[57] Carles Pi i Sunyer, La República y la guerra. Memorias de un político catalán, Mèxic, Oasis, 1975, pàg. 83-84.

					[58] Carta de Francesc Cambó a Joan Ventosa, sense data, però segurament del 18 de juliol de 1936. Fons documental Narcís de Carreras, Arxiu Nacional de Catalunya. He respectat el text català tal com està escrit.

					[59] Text del general Emilio Mola citat per José del Castillo y Santiago Álvarez a Barcelona, objetivo cubierto, Barcelona, Timón, 1958, pàg. 10-12.

					[60] José Escribano, Pedro Sainz Rodríguez, Madrid, Fundación Universitaria Española, 1998, pàg. 132.

					[61] Carta de Francesc Cambó a Joan Ventosa, segurament del 18 de juliol de 1936. Fons documental Narcís de Carreras. Arxiu Nacional de Catalunya.

					[62] Ídem. El darrer paràgraf citat és d’una carta de Cambó a Ventosa, escrita a Abazzia, el mateix 18 de juliol de 1936.

					[63] Àngel Duarte, «República, nació i ciutadania. El pensament polític i social», a Pere Gabriel (dir.), Història de la cultura catalana, vol. IX, «República, autogovern i guerra, 1931-1939», Barcelona, Edicions 62, 1998, pàg. 96.

                    [64] ext publicat al llibre de Manel Risques (ed.), Visca la República!, Barcelona, Proa, 2007, pàg. 71-110.

					[65] Sobre el catalanisme d’esquerres poden consultar-se, entre d’altres, les següents obres: Joan B. Culla, El catalanisme d’esquerres (1928-1936), Barcelona, Curial, 1977; Maria Dolors Ivern, Esquerra Republicana de Catalunya, 1931-1936, Barcelona, Publicacions de l’Abadia de Montserrat, 1989, 2 vol.; 

					[66] Sobre aquesta qüestió vegeu el llibre d’Arnau González Vilalta, Els diputats Catalans a les Corts Constituents republicanes (1931-1933), Barcelona, Publicacions de l’Abadia de Montserrat, 2006.

					[67] Sobre les dretes catalanistes pot consultar-se, a més de l’obra dc Francesc Cambó, Memòries polítiques, 1876-1936, Barcelona, Alpha, 1981, les obres d’Isidre Molas, Lliga Catalana, Barcelona, Edicions 62, 1971, 2 vol., i els meus, L’últim Cambó (1936-1947). La dreta catalanista durant la Guerra Civil i el franquisme, Vic, Eumo, 1996, i Francesc Cambó. Entre la Monarquia i la República (1930-1932), Barcelona, Base, 2007.

					[68] Carta de Francesc Cambó a Joan Ventosa, ídem, op. cit. nota 4.

					[69] He tractat aquesta qüestió al meu article «Joan Ventosa i Calvell, l’home de la Lliga Catalana a Burgos. Les relacions dels catalanistes conservadors amb els militars rebels durant la Guerra Civil», a Segle XX, núm. 5, Barcelona, 2012, pàgs. 37-61. 

					[76]  Manuel Azaña, La velada de Benicarló, Madrid, Castalia, 2005, pàg. 101-104.

Índex



Anar de debò: els catalans i Espanya

Presentació

PRIMERA PART. El passat

Unes relacions difícils (segles XIX i XX)

Les relacions Catalunya-Espanya i el catalanisme

La Solidaritat Catalana

El projecte catalanista de Francesc Cambó

Els reptes de la generació del 1931: reflexions setanta-cinc anys després

El catalanisme durant la Segona República

Catalunya durant la Guerra Civil: revolució, esforç de guerra i tensions internes

Els catalans en la política espanyola: una experiència fallida

1907, 1913 i 1919, tres moments clau en la història del catalanisme

Prat: vigilar i escollir homes

L’Assemblea Catalana del 1913: quan un poble va de debò

1918-1919: mobilitzacions, consultes i oportunitats

Joan Prim, les contradiccions d’un polític audaç

Justícia per a Lluís Companys

SEGONA PART. El temps present 


Esclata el desacord

Tres lliçons d’història

Les crisis polítiques espanyoles i Catalunya

La sobirania, la nació i la Constitució espanyola

Madrid és el problema

Canvi de rei i canvi de règim

Catalunya i «los intereses de la Corte»

Els nous «excloents» i «comprensius»

Trenta-cinc anys d’autonomia

Polítics, prengueu-ne nota

És la política, i no sols l’economia!

El nou camí dels catalans

El suïcidi polític de Jordi Pujol

Algú ho havia de dir

Una nova Solidaritat Catalana

El caràcter del 27-S

Les esquerres davant el procés

Madrid perdrà Catalunya

A cada bugada perdem un llençol

La vella Espanya no vol canviar

Sobre la història i els historiadors

En defensa de la història

L’ombra del franquisme

A propòsit de Pa Negre

Usos i abusos de la història

De qui són els arxius històrics?

Intel·lectuals i polítics

Nacionalismes i l’ensenyament de la història. La història a l’ensenyament

Històries comparades: 1714 i 1939

Els atacs als historiadors catalans

Si Vicens aixequés el cap

Resposta a Santos Juliá

Nacionalismes i processos de nacionalització

Sobre el nacionalisme espanyol

La nacionalització de Catalunya. Sobre identitats i processos de nacionalització

L’arrelament de la identitat catalana i el projecte del ministre Wert


Epíleg

Sobre aquest llibre

Sobre Borja de Riquer

Crèdits

Notes

OEBPS/image/sello.jpg
ROSA
DELS.
VENTS





OEBPS/image/cover.jpg
BORJA
DE RIQUER

Anar de
debo

Els catalans
i Espanya

sssssssssss





OEBPS/image/penguin.jpg
Penguin
Random House
Grupo Editorial






